

Názov projektu: **Zlepšenie informovanosti verejnosti na úseku ochrany prírody a krajiny**

Prijímateľ: **Žilinská univerzita v Žiline**

Riadenie projektu: **oddelenie pre vzdelávanie, rektorát Žilinskej univerzity v Žiline**

Kód projektu: NFP310010N714

Miesto realizácie projektu Banskobystrický kraj, Košický kraj, Nitriansky kraj, Prešovský kraj, Trenčiansky kraj, Žilinský kraj

Termín realizácie projektu 03/2019 – 02/2021

Žiadaná výška NFP 144656,78

Výška spolufinancovania 7613,52

**Cieľ projektu:** Prispieť k hlavnému cieľu rezortnej koncepcie environmentálnej výchovy, vzdelávania a osvety, ktorým je vytvorenie fungujúceho uceleného systému environmentálnej výchovy, vzdelávania a osvety so zameraním na rôzne cieľové skupiny. V rámci projektu budú využívané najaktuálnejšie poznatky vedy spracované do formy vhodnej pre cieľovú skupinu – žiakov základných a stredných škôl – a budú sprostredkovávané inovatívnymi nástrojmi. Informačné aktivity budú realizované formou workshopov s podporou moderných multimediálnych materiálov. Do projektu budú zapojené školy zo Žilinského, Trenčianskeho, Banskobystrického, Nitrianskeho, Prešovského a Košického samosprávneho kraja. Celkom bude v rámci projektu zorganizovaných 120 workshopov pre 2400 žiakov. V rámci projektu bude zabezpečená odborná garancia prostredníctvom odborného koordinátora a expertov/špecialistov z radov výskumných pracovníkov Výskumného ústavu vysokohorskej biológie Žilinskej univerzity v Žiline. Pedagógovia environmentálnej výchovy zo zapojených škôl absolvujú exkurziu na pracovisku Žilinskej univerzity v Žiline v Tatranskej Javorine (Výskumný ústav vysokohorskej biológie) spojenú s inšpiratívnym a zážitkovým programom priamo v prírodnom prostredí.

**Hlavné aktivity:**

**1. Analýza problematiky v učebných osnovách na základných a stredných školách**

Potreba analýzy vychádza z identifikovaných slabých stránok environmentálnej výchovy v oblasti školstva v dokumente Rezortná koncepcia environmentálnej výchovy, vzdelávania a osvety do roku 2025: „environmentálna výchova ako prierezová téma sa realizuje len formálne, nesystémový prístup vo vyučovacom procese, chýba jednotná učebnica pre environmentálnu výchovu pre ZŠ a SŠ, slabá prepojenosť aktivít v rámci realizovaných a plánovaných projektov inštitúcií zaoberajúcich sa EVV“. Z uvedeného je možné vyvodiť záver, že jednotlivé školy, ktoré sa zapoja do nášho projektu môžu mať rozdielny obsah environmentálnej výchovy, ktorý škola aplikuje v rámci medzipredmetových vzťahov jednotlivých učebných predmetov. Našim cieľom je zrealizovať analýzu obsahu environmentálnej výchovy na vzorke základných škôl z krajov, ktoré budú zapojené do projektu.

**2. Tvorba obsahu workshopov a metodológie**

Učebné materiály budú pracovným materiálom pre cieľovú skupinu počas realizácie workshopov. Učebné materiály budú vytvorené pre tri stupne vzdelávania: ISCED 1, ISCED 2 a stredné školy (stredné odborné školy a gymnáziá). Obsah environmentálnych informačných aktivít bude zameraný na tri hlavné témy: územná ochrana, druhová ochrana a strážcovská služba doma a vo svete. Každá odborná téma bude spracovaná z pohľadu obsahu i metodológie rozdielne pre ISCED 1, ISCED 2 a stredné školy. Učebné materiály budú teda pripravené pre rôzne cieľové skupiny workshopov.

**3. Zaškolenie expertov - lektorov na realizáciu workshopov**

Experti pre realizáciu workshopov budú lektormi workshopov, budú odborne viesť workshop pre žiakov základných a stredných škôl. V rámci projektu potrebujeme vybraných expertov na workshopy zaškoliť na učebné materiály, didaktické prostriedky, videá a celkovo im predstaviť scenáre - metodológiu workshopov. Zaškolenie je nevyhnutné , aby boli experti kvalitne pripravení na realizáciu workshopov, aby mohli promptne, efektívne a odborne vykonávať ciele projektu.

**4. Realizácia workshopov pre žiakov základných a stredných škôl**

Odborné vedenie workshopov bude zabezpečené prostredníctvom interných kapacít žiadateľa. Za workshopy budú zodpovední experti - lektori workshopov. Workshopy budú realizované takmer na celom území Slovenska.

**5. Realizácia exkurzií pre pedagogických zamestnancov a odborných pracovníkov**

V rámci realizácie projektu bude realizovaná informačná aktivita – exkurzia na pracovisko Žilinskej univerzity v Žiline - Výskumný ústav vysokohorskej biológie v Tatranskej Javorine. Exkurzia bude určená pre pedagogických zamestnancov základných a stredných škôl, ktorí sa zapoja do projektu. Realizácia exkurzie je vzdelávacou aktivitou určenou pre pedagógov, kedy budú oboznámení s najaktuálnejšími problémami v ochrane prírody.

**6. Evalvácia zrealizovaných workshopov**

Počas realizácie workshopov budú experti - lektori spracovávať čiastkové hodnotiace hárky, ktoré budú sledovať úspešnosť zrealizovaného workshopu vrátane fotodokumentácie. Tieto čiastkové hodnotiace hárky budú spracované a evalvované na záver realizácie hlavnej aktivity projektu za účelom zhodnotenia prínosu projektu.

**Projekt vychádza z hlavných cieľov koncepcie** environmentálnej výchovy, vzdelávania a osvety**:**

* vytvoriť nové vzory správania sa jednotlivcov, skupín a spoločenstiev vo vzťahu k životnému prostrediu,
* poskytnúť každému možnosť získať vedomosti, hodnoty a schopnosti potrebné pre ochranu životného prostredia,
* podporiť vedomie starostlivosti o hospodárske, sociálne, politické a ekologické súvislosti v mestách a na vidieku.

**Projekt je spolufinancovaný Európskou úniou.**



